
הכנסת העשרים
מושב רביעי
<פרוטוקול מס' 955>
מישיבת ועדת הכספים
יום שלישי, כ"ח בשבט התשע"ח (13 בפברואר 2018), שעה 11:37
<סדר היום:>
<צו תעריף המכס והפטורים ומס קנייה על טובין (תיקון מס' 2), התשע"ח-2017 (דגים)>
נכחו:

<חברי הוועדה:> 
משה גפני – היו"ר
איתן ברושי

מיקי לוי
מוסי רז
<מוזמנים:> 
	קובי בוזו
	–
	מנהל תחום בכיר, תכנון וכלכלה, רשות המסים, משרד האוצר

	לילי אור
	–
	עו"ד, עוזרת ראשית במחלקה המשפטית, רשות המסים, משרד האוצר

	יוליה אונגר
	–
	מרכזת בכירה, כלכלה, רשות המסים, משרד האוצר

	תמר לוי בונה
	–
	משרד האוצר

	עידו סופר
	–
	אגף התקציבים, משרד האוצר

	עמיחי גלר
	–
	ארגון מגדלי הדגים

	רמזי גבאי
	–
	יו"ר איגוד הטקסטיל והאופנה, התאחדות התעשיינים

	מיה הרשקוביץ
	–
	מנהלת איגוד הטקסטיל והאופנה, התאחדות התעשיינים

	קנג' קבלאן
	–
	יו"ר מקט טקסטיל, התאחדות התעשיינים

	מאג'יד קבלאן
	–
	מנכ"ל מקט טקסטיל, התאחדות התעשיינים

	זאיד עבדאללה
	–
	מנהל מקט טקסטיל, התאחדות התעשיינים

	יהונתן דבורקין
	–
	מנהל מפעל חברת אבגול, התאחדות התעשיינים

	חיים רוזמן
	–
	מנהל לוגיסטיקה, אבגול, התאחדות התעשיינים

	אלי ג'ראדאת
	–
	מנכ"ל מתפרת רינאלים תשתיות בע"מ, התאחדות התעשיינים

	אסף גוטרייך
	–
	מנכ"ל חוטי סיב, התאחדות התעשיינים

	דן אלחרר
	–
	מנכ"ל דניאל אופנת ניו יורק בע"מ, התאחדות התעשיינים

	מיכל תוסיה כהן
	–
	דוברת התאחדות התעשיינים

	יאיר בר עזר
	–
	מוזמן/ת

	טל בנוש
	–
	שדלן/ית (ריפובליק יועצים בע"מ), מייצג/ת את ארגון מגדלי הדגים


<ייעוץ משפטי: >
שגית אפיק
<מנהל/ת הוועדה:>
טמיר כהן
<רישום פרלמנטרי:>
אהובה שרון, חבר תרגומים
<צו תעריף המכס והפטורים ומס קנייה על טובין (תיקון מס' 2), התשע"ח-2017 (דגים(>
<היו"ר משה גפני:>
אני פותח את ישיבת ועדת הכספים. על סדר היום צו תעריף המכס והפטורים ומס קנייה על טובין (תיקון מס' 2), התשע"ח-2018.

<יוליה אונגר:>
שלום. רשות המסים. הצו דוחה את הפעימה של הפחתות מכסים בדגים של בורי, קרפיון ואמנון בשנה אחת. מכיוון שבהסכם שנחתם בין אגף התקציבים לדייגים היה רשום שאם פדיון הדייגים ירד באחוז מסוים - - -

<היו"ר משה גפני:>
ב-10 אחוזים.

<יוליה אונגר:>
כן. אז תהיה בחינה נוספת לגבי הצו. מה שקרה זה שאכן הפדיון ירד ולכן הפעימה נעצרה.

<איתן ברושי (המחנה הציוני):>
למה את אומרת שנה? כאן כתוב עד 2021.

<יוליה אונגר:>
זו הפחתה שנועדה לשלוש שנים ובעצם ההפחתה הראשונה כבר נכנסה לתוקף. את ההפחתה של 2018 אנחנו דוחים לתחילת 2019.

<היו"ר משה גפני:>
האמת שלא כל כך הבנתי. כאשר יש צו על הפחתה - - -

<איתן ברושי (המחנה הציוני):>
אנו לכאן בפברואר כדי לדבר על שנה? נביא אתכם עוד פעם כל יום? אנחנו נאשר את זה לכמה שנים עכשיו.

<היו"ר משה גפני:>
רגע. אתה מבין הכול אבל אני לא כל כך מבין מהר. כאשר יש הפחתה על מכס, יש לזה שתי השלכות. השלכה אחת על התעשייה הישראלית והשלכה שנייה על הוזלת המחירים, שזה תרתי דסתרי. זאת אומרת, מצד אחד אנחנו רוצים להוזיל מחירים ולכן עושים את הצו הזה. מצד שני אנחנו לא רוצים לפגוע בתעסוקה בישראל ואז אנחנו בוחנים - וזה מה שאמרת ואת זה אני רוצה להבין – מצד אחד את הוזלת המחירים, אנחנו בוחנים את הפגיעה בתעשייה הישראלית. מה זה השפיע על הוזלת המחירים?

<תמר לוי בונה:>
ברשותכם, אני אענה. אני מאגף התקציבים. קודם כל, רק כדי לחדד. הצו שמובא לפניכם היום, משמעותו בעצם היא להותיר את רמת המכס על כנה.

<היו"ר משה גפני:>
כן. אני יודע. זה מאוד חשוב לדעת גם לדיון הבא מה עשה הצו הזה שהפחית את המסים, את המכס. מה הוא עשה למחירים.

<תמר לוי בונה:>
לפי הנתונים של הלמ"ס, מחירו של פילה אמנון ירד ב-22 אחוזים, מ-42 שקלים ל-33 שקלים והייתה עלייה של 47 אחוזים ביבוא. 

<היו"ר משה גפני:>
הייתה ירידה במחיר דגי האמנון.

<תמר לוי בונה:>
הייתה הוזלה.

<היו"ר משה גפני:>
ובדגים האחרים?

<תמר לוי בונה:>
מיד אני אומר לך לגבי דגים אחרים. 

<איתן ברושי (המחנה הציוני):>
עד שאת חושבת, תגידי גם מה זה עשה למגדלים. מה זה עשה לרמי לוי אנחנו יודעים.

<תמר לוי בונה:>
מבחינת המגדלים - - -

<היו"ר משה גפני:>
לא. קודם תשובה לשאלה שלי. 

<איתן ברושי (המחנה הציוני):>
קודם היושב ראש. 

<היו"ר משה גפני:>
קודם המחירים. הדבר הראשון במעלה.

<תמר לוי בונה:>
מיד נציג את המחירים של הדגים האחרים.

<היו"ר משה גפני:>
זה הרבה זמן עד שתמצאי?

<עמיחי גלר:>
אני יכול לומר. אני מארגון מגדלי הדגים. אני רוצה לומר כאן בצורה מפורשת שחלק מהירידה לא קשורה לירידת המכס אלא ירידת המוצר מסין מ-14 או 13 שקלים ל-9.5 שקלים. כלומר, חלק מההורדה לא נעשה בגלל הורדת המכס.

דרך אגב, אם הורדת המכס הייתה מגיעה לצרכן, זה היה צריך לרדת ב-13-12 שקלים לפחות וזה לא קרה.

אנחנו כמגדלים, הדבר ברור וזה מוסכם גם על תמר, היו לנו הרבה דיונים על זה, הפסדנו הרבה כסף. המחיר לצרכן של הדגים הטריים, כמעט לא קרה לו שום דבר. אנחנו כמגדלים, כוח המיקוח שלנו ירד.

<היו"ר משה גפני:>
מה שאמרה תמר, היא אמרה שהמחיר ירד ב-22 אחוזים.

<עמיחי גלר:>
אני אומר עוד פעם שהמחיר של האמנונים הקפואים לפי הלשכה המרכזית לסטטיסטיקה, זה תלוי מאיפה מסתכלים, ירד מ-40 ל-33 שקלים. אבל מתוך זה, ארבעה שקלים הייתה ירידה של מחיר המוצר בסין בהגיעו לארץ. פעם הוא היה מגיע לארץ, לפני הורדת המכס, ב-13 ומשהו שקלים והיום הוא מגיע בתשעה ומשהו שקלים. כלומר, חלק מההורדה לציבור - - -

<איתן ברושי (המחנה הציוני):>
אלה לא דגים חיים.

<עמיחי גלר:>
כן. הכול מדובר על דגים קפואים.

<איתן ברושי (המחנה הציוני):>
דגים מתים כמו שהיינו אומרים עת אכלנו בקלה בצבא. 

<היו"ר משה גפני:>
אתה יודע לגבי הדגים האחרים? יש לך תשובה?

<תמר לוי בונה:>
יש לי תשובה. קרפיון ובורי ירדו בכחמישה-שישה אחוזים, שאלה הדגים האחרים.

<עמיחי גלר:>
ולנו המחירים ירדו ב-40-35 אחוזים, למגדלים.

<איתן ברושי (המחנה הציוני):>
עוד שאלה לאנשי האוצר.

<היו"ר משה גפני:>
נעשה סדר. האמנון ירד ב-22 אחוזים.

<עמיחי גלר:>
רק האמנונים הקפואים. אני מבקש לדייק.

<איתן ברושי (המחנה הציוני):>
לא דגים חיים.

<עמיחי גלר:>
אלה לא הדגים הטריים.

<היו"ר משה גפני:>
למה החלטתם להקפיא את זה? אני חושב שזאת החלטה נכונה אבל למה החלטתם?

<תמר לוי בונה:>
אנחנו רוצים לחזק את התעשייה בארץ.

<איתן ברושי (המחנה הציוני):>
אפשר לקבל בכתב את האמירה הזאת?

<תמר לוי בונה:>
כדי לאפשר לענף להתאושש, ובהתאם לנתונים שהענף העביר לנו, בדקנו את הנתונים לעומק והחלטנו שנכון להקפיא את ירידת המכס בשנה הזאת בשל נתוני הפדיון.

<היו"ר משה גפני:>
אני מכבד את ההחלטה שלכם. אני גם אבקש לאשר אותה אבל אני רוצה רק לומר לך שאם מדובר על שנה, מה יהיה בשנה הבאה אני לא יודע. יכול להיות שבשנה הבאה תהיינה בחירות. שנה הבאה היא כבר שנה שמבחינת עבודת הכנסת והממשלה, אנחנו צפויים לזעזועים כאלה או אחרים. אני לא יודע עוד. לא שאני מנבא משהו אבל. אם ההחלטה שלכם היא החלטה בעיניים פקוחות, אני חושב ששנה זה לא נכון. אני חושב שצריך לעשות את זה קבוע. אם אתם רוצים להביא את הפעימה הזאת, אתם יכולים להביא בצו רגיל. אין בעיה גדולה. השר יכול לחתום על צו. אני רואה שהעמדה שלכם היא עמדה שאני מברך עליה. 

<איתן ברושי (המחנה הציוני):>
אני רוצה לשאול עוד שאלה לפני שאני מדבר.

<תמר לוי בונה:>
אנחנו במהלך השנה נבחן שוב את נתוני הפדיון. כרגע אנחנו חושבים שנכון להמשיך במתווה הנוכחי המדורג ואם אנחנו נראה ירידות נוספות בפדיון, נשב עם המגדלים, עם משרד חקלאות, ונעשה את התהליך שעשינו השנה.

<היו"ר משה גפני:>
בסדר. בינתיים נאשר את זה קבוע.

<תמר לוי בונה:>
הצו מדבר על דחייה.

<איתן ברושי (המחנה הציוני):>
הצו יכול להשתנות.

<תמר לוי בונה:>
אני מבקשת לאשר את הצו כלשונו.

<היו"ר משה גפני:>
בסדר, אבל הסברתי. אולי דיברתי לריק, אבל הסברתי ששנה זה לא טוב. שנה זה זמן שבו יכולים להיות מצבים - - -

<איתן ברושי (המחנה הציוני):>
לא רק זה אלא גם אי אפשר השקעות כל שנה.

<היו"ר משה גפני:>
רגע. שנה זה לא טוב. אני מציע קבוע ואתם יכולים לבחון את זה במהלך השנה. אם יתברר שצריך באמת את הצו מחדש, יהיה צו חדש.

<תמר לוי בונה:>
אנחנו פיצינו ונתנו מענקי תמיכה למגדלים בהתאם לצו של ירידת המכס הזה, 30 מיליון שקלים בתמיכות ישירות. בשנה שעברה 50 מיליון שקלים.

<איתן ברושי (המחנה הציוני):>
בכל זאת עצרתם את המהלך כי הבנתם שהתמיכות לא מגבות את המהלך. גם לא יזמתם את זה. אתם לא עמדתם בלחצים שלנו.

<היו"ר משה גפני:>
איתן, אתה מכיר את זה אבל אני לא מכיר את זה ואני צריך לדעת. 

נתת תמיכות, בסדר. 

<איתן ברושי (המחנה הציוני):>
פעמיים שר האוצר חזר בו.

<היו"ר משה גפני:>
אני לא אומר ולא חולק עליך. אני לא נכנס לשאלה הזאת. אני מכבד את האמירה הזאת. אני מבקש שזה לא יהיה לשנה אלא שזה יהיה קבוע. אם אתם תגיעו למסקנה אחרי שאתם יושבים עם המגדלים שצריך לעשות פעולה נוספת ולהגיש צו חדש על הפחתת המכס, אתם יכולים בכל עת לעשות את זה.

<תמר לוי בונה:>
לצערי במצב ענייניים של הצעה זו, אני אבקש לשלוח את הצו ולבדוק מה המשמעויות של זה. אנחנו פיצינו את המגדלים.

<איתן ברושי (המחנה הציוני):>
אפשר לקיים את הדיון לפני שאת מקבלת החלטות?

<שגית אפיק:>
את לא יכולה למשוך את הצו כיוון שמדובר בצו תעריף המכס שנכנס כבר לתוקף. הוא פורסם ויש לך 60 ימים בהם או שאנחנו מאשרים או שאנחנו מבטלים אותו או שאנחנו מצביעים עליו בשינויים בשיח אתך. את לא יכולה למשוך אותו. זה לא מצב של חקיקת משנה רגילה. זאת בקשה לשינוי.

<היו"ר משה גפני:>
לא סיימנו את הדיון.

<איתן ברושי (המחנה הציוני):>
ממילא אתם עושים מה שאתם רוצים. אני רוצה לדבר.

<היו"ר משה גפני:>
אני הולך לתת לך. למה אתה צריך להגיד לה? היא בסדר גמור. רק אם אפשר בבקשה גברת תמר, לא צריך למשוך את הצו אם אפשר או אי אפשר, סביר להניח שאי אפשר, כשאנחנו עדיין בשיח. את יכולה להגיד לי שהממונים עליך אמרו שזה יהיה רק לשנה ואם לא, אז לא יכולה להסכים. זה בסדר. את לא צריכה כבר למשוך את זה.
איתן ברושי, בבקשה.

<איתן ברושי (המחנה הציוני):>
יש לי שאלה לפני כן. 

<היו"ר משה גפני:>
דבר אליה בנימוס כי היא פקידה שעושה את עבודתה נאמנה.

<איתן ברושי (המחנה הציוני):>
שולחים אלינו פקידים במקום שרים.

<היו"ר משה גפני:>
מה אתה רוצה, ששר יבוא להסביר לך את צו הדגים?

<איתן ברושי (המחנה הציוני):>
למה לא? הוא רוצה אישור לתקציב.

<היו"ר משה גפני:>
עם כל הכבוד, השר במיאמי.

<איתן ברושי (המחנה הציוני):>
הוא חוזר. שנית, אני רוצה לברך את השר שבא בניגוד לתחזיות לבקש להעלות את המכס. בעצם מה שאומר יושב ראש הוועדה הוא מה אכפת לכם ללכת לקראתנו, ממילא השר יכול לקום בבוקר, להתעורר מחלום ולחתום על צו להוריד מכסים. הוא חלם שיבואו דגים בזול ויוקר המחיה ורמי לוי יתחזק.

<היו"ר משה גפני:>
עוד פעם רמי לוי. די כבר עם רמי לוי. 

<איתן ברושי (המחנה הציוני):>
שמע, אי אפשר לוותר עליו כי הוא הדליק משואה. הממשלה עשתה ממנו אור לגויים וחושך ליהודים. מה שאני אומר כרגע זה שממילא אתם יכולים להוריד את המכס. אז מה אכפת לך מה שנחליט? להעלות אתם צריכים אותנו. תראו איזו מדינה עקומה. להעלות צריך אותנו, להוריד - אתם עושים מה שאתם רוצים. אז מה אכפת לך שאנחנו נחשוב שהצלחנו לשנות משהו?

אבל לא זאת הנקודה. אני רוצה לשאול, לפני אני אומר משהו, האם זה נכון, אדוני היושב ראש, שהדגים בסין מסובסדים. למיטב ידיעתי, כן. אם הדגים מסובסדים, אני אומר לכם שזה פשע לאומי. ראש הממשלה התחייב לנו עוד בטרם החקירות שאם יש תחרות, היא תחרות הוגנת. מה שאתם עושים, אני חושב שזה לא הוגן ולא חוקי ולא מוסרי. אם המוצר מסובסד בחוץ לארץ, אתם מביאים אותו לארץ והוא מתחרה בגידול של המגדלים בעמק המעיינות. אדוני היושב ראש, אתה לא מקשיב לתקשורת בשבת, אבל ב-6:00 בבוקר אני דיברתי עם ראש המועצה בעמק המעיינות, בעקבות זה שאני כבר בבוקר הבנתי שקורה משהו. הוא עוד לא הבין אבל הוא רק אמר לי שהיו כאן הרבה הליקופטרים. בסופו של דבר ראינו, וזה קשור גם לשיקולים במדיניות קו העימות וההטבות, מאיפה התחיל האירוע, מעמק המעיינות ובית שאן. תקשיבי לידיעת הארץ. לא הכול נולד בפקידות האוצר. מעמק המעיינות ובית שאן לאורך עמק הירדן, רמת הגולן, גבול - - -

<היו"ר משה גפני:>
לא נראה לי שהיא רוצה לקחת אותך בתור מורה.

<איתן ברושי (המחנה הציוני):>
אין לה ברורה. גבול רמת הגולן, גליל עליון עד הגליל המערבי. זאת הייתה הקשת עוד לפני שכל הארץ הייתה באזעקה.

<עמיחי גלר:>
דרך אגב, המזל"ט נפל בתוך בריכת דגים.
<איתן ברושי (המחנה הציוני):>
לכן אני אומר שאם היינו מדברים באיזה מכנה משותף, אדוני היושב ראש, הצעתי לשר כחלון לפני כמה ימים בשיחה אישית שיכנס את חברי ועדת הכספים, מה שגם הצעתי לך, ולא כאן אלא אצלו, כי מה שיקרה כאן בעוד כמה ימים, כאשר שר האוצר יציג את תקציב המדינה, יהיה כאן קרקס. יבואו חברי כנסת שלא באים לכאן אף פעם, גפני יתקשה להשתלט על הישיבה וכל אחד ירצה כותרת אבל דיון לא יהיה כאן.

<היו"ר משה גפני:>
למה אתה איש פסימי? למה?

<איתן ברושי (המחנה הציוני):>
כי אין לנו שום מכנה משותף עם פקידות האוצר על יעדי המשק והכלכלה בישראל, בטח לא על החקלאות. אנחנו פועלים ללא קשר ליכולת משותפת ליצור מדיניות שנדרשת. מה יקרה היום? הקואליציה תצביע בעד בלי שהיא למדה א התקציב, האופוזיציה תצביע נגד בלי שהיא מבינה את התקציב, וזה ייראה שיא ההתקדמות למאה ה-21. זה רציני? 

<היו"ר משה גפני:>
מה אתה רוצה ממנה? היא עשתה את זה?

<איתן ברושי (המחנה הציוני):>
לא. אני מדבר גם אליך. 

<היו"ר משה גפני:>
אלי זה בסדר.

<איתן ברושי (המחנה הציוני):>
אמרתי אתמול שהכנסת יותר דומה לתנועת נוער מאשר למקום שצריך לגלות אחריות על מדינת ישראל. 

<היו"ר משה גפני:>
ועכשיו בנוגע לדגים.

<איתן ברושי (המחנה הציוני):>
עכשיו בנוגע לדגים. החקלאות נמצאת באחת השעות הקשות ביותר שהיו מאז הקמת המדינה בעיקר בגלל יבוא פרוע שכאילו אנחנו אשמים ביוקר המחיה. המחיר, ראיתי היום שקיבלתי מאה טלפונים בנושא פשיעה חקלאית, אני מודה לשר האוצר שנאות לבקשתי לקיים אצלו בלשכה דיון על פשיעה חקלאית אבל אני אומר לכם חבריי מהאוצר שזה לא מספיק לדעת לספור אלא צריך גם לדעת לשים את זה בהקשר הנכון. נטפלתם לדגים שהם בקושי 20 אחוזים מהדגים שאוכלים בישראל. אפשר להביא את הכול מחוץ לארץ ובוודאי עמק המעיינות הוא אחת הפרנסות הגדולות שלו.

מה אתם רוצים? מה זה שנה? אתם יודעים מה? אם הייתם פעם מנהלים משהו בחיים, הייתם יודעים שאין זמן שנה. אין מושג כזה. צריך זמן ארוך יותר. אלה שיקולים מסחריים, כלכליים, השקעות. מה אתם רוצים? שהם ישקיעו עכשיו כסף בהגנת הסביבה בדגים ובעוד שנה הם לא רווחיים? אתם לא מתנהגים נכון ואין לכם מושג על מה אתם מדברים.

אני מבקש גפני שנצביע על ההצעה. אנחנו לא נסכים להפחתה הזאת של שנה. תצביע על מה שאתה אומר.

<היו"ר משה גפני:>
מה זה נצביע על מה שאני אומר? היא תגיד שהיא לא מסכימה. 

<איתן ברושי (המחנה הציוני):>
היא לא מסכימה, שתחזור. אז נעשה עוד שבוע עוד דיון. בינתיים הצו בתוקף. גם אנחנו לא מסכימים. עם כל הכבוד, אנחנו הריבון. תודה.

<היו"ר משה גפני:>
תודה רבה. מישהו מחברי הכנסת רוצה להתייחס?

<מוסי רז (מרצ):>
אני רוצה להצטרף לדבריו של מדריך הגרעין שלי איתן ברושי. הוא צודק. אני רוצה להגיד שיש לי עוד שתי סיבות שלא מוזכרות כאן ואני זה שאזכיר אותן. מלבד החקלאות ויוקר המחיה והדברים שאיתן הזכיר, נושא הגנת הסביבה. הטירוף הזה של יבוא שאיננו מוצדק כלכלית, הוא גם מזהם את העולם שאנחנו חיים בו. כמובן הנושא הטבעוני. אני נגד העלאת צריכת הדגים שזה מה שגורם להסרות המכסים האלה. אני מוסיף את שני אלה לכל הנימוקים של איתן.
<איתן ברושי (המחנה הציוני):>
הוא חקלאי מכפר חסידים שבא עם אבא שלו ליום שמוקדש לגוש קטיף. אבא שלו הביא אותו לכנסת וגם את הבן. 

<היו"ר משה גפני:>
למה לא אמרת מהתחלה שאיתמר הוא אח שלך?

<איתן ברושי (המחנה הציוני):>
הוא חקלאי גדול מכפר חסידים ומודאג מהמדיניות של האוצר נגד החקלאות.

<עמיחי גלר:>
אני מארגון מגדלי הדגים. 

<איתן ברושי (המחנה הציוני):>
קיבוץ ניר דוד.

<עמיחי גלר:>
קיבוץ ניר דוד. אחד שהתעורר ביום שבת ב-4:30 בבוקר, המזל"ט נפל לבריכת דגים. אני קודם כל רוצה לומר כמה מלים לטובתה של תמר. היו לנו הרבה ויכוחים קשים לאורך השנה. זה לא סוד שההסכם שחתמנו לפני שנה, חתמנו עליו כמו על הליכה לקנוסה אבל קיווינו שבהסכם הזה יש לנו בשורה ויש בהסכם הזה כל מיני בשורות שאולי אולי מתחילים לראות את הפירות שלהם עכשיו. כמו שאיתן אמר, גידול דגים לוקח הרבה זמן. להגיע ממצב של נפילה בהכנסות, לא ניכנס כאן לפירוט, אבל כל הנפילה הזאת בהכנסות, רובה ככולה כתוצאה מנפילת המחיר של הדגים הסינים. אני גם לא רוצה להתייחס לדגים הסינים. אני חושב שמה שקורה, מעבר למילה שנעשה כאן פשע, פשע כי הדגים האלה מגיעים לארץ בלי בדיקה אמיתית ואני עומד מאחורי מה שאני אומר, אבל נעזוב את זה.

אני חושב שבהחלט ההסכם במתכונת הזו של שבע השנים נותן לנו סיכוי. הוא עם הרבה בעיות. ראינו שהוא לא עזר יותר מדי בשנה הנוכחית. אני כן חושב שאנחנו עם האוצר, עם הקריאה שלכם, אני לא יודע אם כן תחליטו שעכשיו לא מורידים מכס בכלל, הרי בסך הכול אנחנו חתומים על מעין הסכם שכן מורידים מכס אלא אם, אני כן חושב שצריך לבוא במשא ומתן עם האוצר ולנסות לשנות את המתווה הזה של ה-שש-שבע שנים. אני חושב שגם הם קצת מביניים את זה, שהם הלכו רחוק מדי עם הסיפור הזה של הורדת המכס, בטח הורדת המכס הראשונה שהייתה מטורפת לחלוטין.

אנחנו ענף של 81 שנים במדינה. מוסי הזכיר את הצד הירוק של העניין. בלי בריכות הדגים, לא היה לנו טבע במדינת ישראל ואת זה צריך להבין. 

<איתן ברושי (המחנה הציוני):>
כמה הולכים להשקיע עכשיו באיכות הסביבה בשדרוג הבריכות וכל נושא המים? מדובר כאן על מאות מיליוני שקלים.

<עמיחי גלר:>
מדובר כאן על נניח 88 מיליון, על 80 מיליון שאנחנו מקבלים ועוד אנחנו צריכים להשקיע גם כך וכך מיליוני שקלים. 60 אחוזים. הנקודה היא, מה להשקיע. מחר מחיר המים עולה ב-30 אגורות וכל הסיפור הזה רוצים להוריד את מחירי הדגים בארץ, אז מחירי הדגים בארץ יעלו בעוד שניים-שלושה שקלים אם יעלו את מחירי המים ב-30 אגורות. זה לא שייך לכאן כמובן. 

<איתן ברושי (המחנה הציוני):>
גם תיקון 27 הוא עבודה של האוצר.

<היו"ר משה גפני:>
איתן, לא צריך בכל דבר להתערב.

<עמיחי גלר:>
אני בכל אופן מסתכל בתקווה כי זה ענף עם מסורת והוא מתקדם ואנחנו מקווים להמשיך בענף הזה ולספק למדינת ישראל דגים.

<היו"ר משה גפני:>
יש עוד מישהו שמבקש להתייחס?

מה את אומרת?

<תמר לוי בונה:>
אם תרצו, ניתן לקיים על כך דיון בהמשך. בעת הזו אנחנו לא מסכימים להצעה. אנחנו מבקשים להשאיר את הצו שהגשנו על כנו שזה אמר שהפעימות נדחות לשנה. כפי שעמיחי, אני מקווה, יודע, אנחנו מחויבים להסכמים ואנחנו עושים ככל שאנחנו יכולים לעמוד בהם.

<היו"ר משה גפני:>
לשנתיים אתם מסכימים? בגלל שכפי שאמרתי, בשנה הבאה יהיו בעיות.

<תמר לוי בונה:>
לא. 

<איתן ברושי (המחנה הציוני):>
 אז לא נאשר את התקציב. גם לנו יש כאן כוח. לא רק לכם. נעכב את התקציב.

<תמר לוי בונה:>
אנחנו חתומים על הסכם מול המגדלים ואנחנו נעמוד בהסכם.

<איתן ברושי (המחנה הציוני):>
ההסכם הזה לא מחייב אותנו.

<תמר לוי בונה:>
לא. אני משתפת. אנחנו נראה שאם הפדיון של המגדלים נפגע, אנחנו נעשה כל שביכולתנו כדי לפעול כפי שאמור בהסכם. לכן אני מבקשת להתיר את הצו כפי שהוא בדחייה של שנה.

<היו"ר משה גפני:>
אני יודע שזאת העמדה. בשנה הבאה, אנחנו לא יודעים מה יהיה. אני חושב שאפשר לאשר את זה לפחות לשנתיים. אני כבר לא מדבר על קבוע. שנתיים.

<תמר לוי בונה:>
גם אנחנו לא יודעים מה יהיה השנה אבל אנחנו יודעים שנעשה ככל שביכולתנו כדי שנראה ונוכל לבחון במהלך 2018 את מצבו של הענף.

<היו"ר משה גפני:>
אבל תמיד בידיכם להפחית את המכס. תמיד אתם יכולים לעשות את זה.

<שגית אפיק:>
הפחתה זה גם בלי אישור של הוועדה. אתם אפילו לא חוזרים לכאן.

<תמר לוי בונה:>
אנחנו חתומים על הסכם מול המגדלים ובמסגרת ההסכם יש מנגנון.

<היו"ר משה גפני:>
אם אני אשכנע את המגדלים שהם יסכימו, אפילו שהם חתומים, לשנתיים? מה זה אתם חתומים על הסכם? המגדלים רוצים קבוע.

<תמר לוי בונה:>
בעינינו לא נכון לדחות את זה בשנתיים. אנחנו חושבים שגם כאשר אנחנו חושבים על רווחתו של הצרכן, ובשקלול עם רווחתם של המגדלים, אנחנו חושבים שהמנגנון הנכון הוא לבחון את המתווה הזה במהלך 2018 ואז לקבל החלטה כפי שהגענו השנה וניתן לסמוך עלינו שאנחנו עומדים במילתנו. גם נגיע גם בשנה הבאה בהתאם לצורך, אם נראה שההשקעות שנתנו לא נשאו פרי.

<היו"ר משה גפני:>
אגף התקציבים הפך להיות לא בר שיח. בכלל, על כלום.

<שגית אפיק:>
זה אגף תקציבים? זה רשות המסים.

<היו"ר משה גפני:>
תגידו, אתם בסדר? ירדתי מהקבוע. אני מבקש שנתיים. גם אתם יודעים שבשנה הבאה יכולות להיות בעיות. אז גם זה אתם לא מסכימים?

<שגית אפיק:>
בשביל הפחתה נוספת אתם לא צריכים לחזור לכאן. עידו, אתם פשוט מוציאים צו שהשר חותם עליו וזהו. אתם לא חוזרים לכאן. זאת אומרת, אם תעשו את הבחינה ב-2018 ותגיעו למסקנה שאתם צודקים, תעשו את ההפחתה.

<תמר לוי בונה:>
קודם כל, כאשר אנחנו עושים פגיעה כלשהי בחקלאי, אנחנו מפצים אותו גם אם מכוח החוק וגם אם לא. כאשר נרצה לעשות זאת שוב, כמובן שזה אומר לפתוח את ההסכם ולקבוע אותו מחדש. מעבר לזה, בעת הזו, זו התשובה שלי. אם אתם רוצים לתת לי זמן לחשוב על זה, אפשר לדחות את הדיון ולהיפגש כאן עוד שבוע אבל זו העמדה שלנו.

<שגית אפיק:>
יש לנו עד ה-21 לחודש, אז הצו פוקע.

<היו"ר משה גפני:>
אני יכול לעשות הפסקה.

<עידו סופר:>
כבוד היושב ראש, אפשר להיכנס לדיון הבא ובינתיים זה ייבדק.

<היו"ר משה גפני:>
בסדר. בואו נעבור לדיון הבא.

<איתן ברושי (המחנה הציוני):>
מה הם בודקים?

<היו"ר משה גפני:>
עברת לעבוד באוצר? 

<איתן ברושי (המחנה הציוני):>
אני לא סומך עליהם. 

<יאיר בר עזר:>
לפני שהם הולכים, אני רוצה שהם יבינו שכל נזק בחקלאי, הוא סוגר והוא לא קם יותר. 

<היו"ר משה גפני:>
תאמין לי שהם יודעים. קיימנו על זה דיונים עת יצא הצו. 

<איתן ברושי (המחנה הציוני):>
על מה הדיון עכשיו?

<היו"ר משה גפני:>
 על ההפחתות. על ההוזלות. על מה שאתה מעלה כל הזמן.

אנחנו עוברים לנושא הבא, חשש מפיטורי אלפי עובדים בעקבות תכנית נטו הוזלות.

<הישיבה ננעלה בשעה 12:00.>

